section_heading: Istraživački radovi
paragraph_text: Anđelić je sudjelovao u otkriću kasnoantičke bazilike u Cimu, za koju je vjerovao da je sjedište neubicirane župe Sarsenterum, te dvojne kasnoantičke bazilike u Žitomislićima. Istraživao je ostatke kasnoantičke bazilike u Vinjanima kod Posušja te srednjovjekovnih crkava u Trijebnju kod Stoca i Tepčićima kod Čitluka. Zajedno s bratom Pavom Anđelićem istraživao je srednjovjekovne gradove Bobovac, Kraljevu Sutjesku, Stjepangrad kod Blagaja, grad Bokševac s palačom kod Konjica, a samostalno grad na vrelu Lištice kod Širokoga Brijega, u kojem je pretpostavljao ranosrednjovjekovni Porfirogenetov Kruševac. Bavio se istraživanjem prapovijesnih grobnih gomila na mostarskom području (Gubavica - Buna i Gorica - Malo polje).